Haukar mæta ÍBV í undanúrslitum Íslandsmóts karla í handbolta. Haukar höfðu betur gegn KA í gær í leik sem var jafn frá fyrstu mínútu.
Eftir að bæði lið höfðu unnið einn leik hvort þurfti oddaleik til að knýja fram sigurvegara í einvíginu og liðin mættust á Ásvöllum. Leikurinn var jafn frá fyrstu mínútu en eftir sveiflukenndan seinni hálfleik var allt jafnt þegar lítið var eftir. Haukar voru svo einu marki yfir þegar nokkrar sekúndur voru eftir og Norðanmenn í sókn. Sú sókn fór hins vegar forgörðum og Haukar unnu því eins marks sigur 31-30. Haukar fara því í undanúrslitin þar sem þeir mæta ÍBV.
Sagði Stefán Huldar Stefánsson markvörður Hauka eftir leikinn. Í kvöld ræðst svo hvort FH eða Selfoss muni mæta Val í hinni undanúrslitarimmunni.
Njarðvík hafði betur gegn Tindastóli í undanúrslitum Íslandsmóts karla í körfubolta í gær 93-75. Staðan er nú 2-1 Tindastóli í vil í einvíginu en liðin mætast næst á Sauðárkróki á laugardagskvöld.
Fyrstu umferð Bestu deildar kvenna í fótbolta lauk í gær með þremur leikjum. Breiðablik vann Þór/KA örugglega 4-1. Keflavík vann stórsigur á KA 4-0 og Afturelding lagði Selfoss 4-1. Dregið var í 32-liða úrslit Mjólkurbikars karla í fótbolta í dag. Liðin úr úrvalsdeildinni koma inn í keppnina og voru í pottinum ásamt þeim 20 liðum sem komust áfram úr annarri umferð. Viðureignirnar framundan má nálgast á íþróttavef RÚV.
Undankeppni Skólahreysti heldur áfram á RÚV í dag. Sýnt verður frá fyrri undankeppninni klukkan fimm og þeirri seinni klukkan átta í kvöld.